《芳洲先生挽词》
宋代·徐瑞

宇宙灵光在，山川爽气销。天公夺此老，人望绝今朝。

蚤岁收名第，华章烂庆霄。晚成端有待，颖出一何超。

风浪鳌山动，烟尘翠水遥。退藏工用拙，小试略舒翘。

讲学重师席，咨谋赞使轺。奇书萃钟鼎，雅道播咸韶。

椟美谁能贾，知音不恨焦。瓜园秋寂寞，梅径雪萧条。

丘壑情深重，功名意自消。春晖娱寝膳，夜雨乐朋僚。

老走违时好，深心托久要。共期采杜若，几度寄兰苕。

每疾浮文陋，还惊末俗浇。颓波回渺渺，古韵振寥寥。

旧梦南柯蚁，英魂东海潮。凄凉留笔冢，零落付诗瓢。

戏墨人争购，遗编手自标。神交惟宋玉，哀意寓三招。

作者简介：徐瑞（1255～1325），字山玉，号松巢，江西鄱阳人。南宋度宗咸淳间应进士举，不第。祖父云岩、叔祖东绿皆善诗，叔父洁山居士，弟可玉、宗玉，从弟楚玉、兰玉皆有文才，次第任散官。所著则《松巢漫稿》，卒年七十一。吴存挽之曰：“善人已矣，空留千百年番水之名；后世知之，当在数十卷松巢之稿！”其见重于当时如此。后许竹南《有怀》诗云：“江北江南老弟昆，三生文会几评论。蚤知倾盖头俱白，悔不连床话共温。洲没草枯芳士歇，巢倾鹤去故枝存。至今惟有湾头月，照我溪南水竹村。”